(Návrh)

**VYHLÁŠKA**

**Ministerstva zdravotníctva Slovenskej republiky**

**z ... 2022**

**o minimálnych požiadavkách na personálne zabezpečenie a materiálno-technické vybavenie detenčného ústavu**

Ministerstvo zdravotníctva Slovenskej republiky podľa § 8 ods. 2 zákona č. 578/2004 Z. z.
o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov ustanovuje:

**§ 1**

Minimálne požiadavky na personálne zabezpečenie a materiálno-technické vybavenie detenčného ústavu sú uvedené v prílohe.

**§ 2**

Táto vyhláška nadobúda účinnosť 1. novembra 2022.

**Príloha k vyhláške č. .../2022 Z. z.**

**MINIMÁLNE POŽIADAVKY NA PERSONÁLNE ZABEZPEČENIE
A MATERIÁLNO-TECHNICKÉ VYBAVENIE DETEČNÉHO ÚSTAVU**

**PRVÁ ČASŤ**

**SPOLOČNÉ USTANOVENIA**

1. Personálne zabezpečenie a materiálno-technické vybavenie detenčného ústavu umožňuje poskytovanie zdravotnej starostlivosti na lôžku.

2. Detenčný ústav musí mať zabezpečený bezbariérový vstup a vo svojich priestoroch umožňovať pohyb pre pacientov s obmedzenou schopnosťou pohybu a orientácie vodorovnými komunikáciami, rampami alebo výťahmi 1).

3. Detenčný ústav musí mať zabezpečené parametre tepelno-vlhkostnej mikroklímy vnútorných priestorov podľa osobitných predpisov 2).

4. Detenčný ústav musí mať zabezpečený dostatok zdravotne bezchybnej studenej pitnej vody a nezávadnej teplej úžitkovej vody 3).

5. Všetky priestory detenčného ústavu musia spĺňať požiadavky podľa osobitného prepisu 4).

6. Miestnosti detenčného ústavu, ktoré nie je možné vetrať prirodzeným spôsobom, musia byť vybavené zariadením zabezpečujúcim dostatočnú výmenu vzduchu; všetky miestnosti musia mať zabezpečené vyhovujúce denné a umelé osvetlenie 2).

7. Výška prevádzkových miestností detenčného ústavu musí byť najmenej 3 m.

8. Tam, kde je možnosť priameho znečistenia stien miestností detenčného ústavu pri vyšetrovaní a ošetrovaní umiestneného, musia mať steny umývateľný povrch najmenej do výšky 180 cm. Steny zákrokových miestností musia byť po celom obvode vrátane stropu hladké a musia mať ľahko umývateľný povrch.

9. Podlahy miestností detenčného ústavu okrem kancelárií a pracovní personálu musia byť ľahko umývateľné, dekontaminovateľné s protišmykovou povrchovou úpravou, odolávajúcou umývaniu namokro, chemickým vplyvom a mechanickým vplyvom.

10. Nábytok a ostatné zariadenie detenčného ústavu okrem kancelárií a pracovní personálu musia mať ľahko umývateľnú a dekontaminovateľnú povrchovú úpravu.

11. Funkčné priestory liečebnej jednotky tvoria:

1. **vyšetrovňa,**
2. **zákroková miestnosť** (môže byť zriadená pre viacero liečebných jednotiek spoločne mimo priestorov jednotky),
3. **miestnosť pre personál** (môže byť zriadená pre viacero liečebných jednotiek spoločne mimo priestorov jednotky),
4. **izby pre pacientov s vlastným sociálnym zariadením,**
5. **bezpečnostné miestnosti,**
6. **jedálenský priestor** (okrem detenčnej jednotky, kde je stravovanie zabezpečené na izbách),
7. **sklad zdravotníckych pomôcok** (môže byť zriadená pre viacero liečebných jednotiek spoločne mimo priestorov jednotky),
8. **sklad sterilných zdravotníckych pomôcok** (môže byť zriadená pre viacero liečebných jednotiek spoločne mimo priestorov jednotky),
9. **čistiaca miestnosť a miestnosť na odkladanie prostriedkov určených na upratovanie** (môže byť zriadená pre viacero liečebných jednotiek spoločne mimo priestorov jednotky).

12. **Vyšetrovňa** je miestnosť určená na vyšetrovanie a na ošetrovanie pacientov, na vykonávanie odberov biologického materiálu, na aplikáciu liekov a na vykonávanie preväzov. Vyšetrovňa musí mať plochu najmenej 15 m2 a musí byť vybavená umývadlom na ruky s prívodom studenej pitnej vody a teplej úžitkovej vody; musí byť vybavená drezom na umývanie a dekontamináciu pomôcok tak, aby sa kontaminovaný odpad nevyplavoval bez dekontaminácie do kanalizácie. Vecné vybavenie a prístrojové vybavenie musí zodpovedať vybaveniu ambulancie v príslušnom špecializačnom odbore podľa osobitného predpisu 5).

13. **Zákroková miestnosť** musí mať plochu najmenej 16 m2 a musí byť vybavená filtrom, prenosným germicídnym žiaričom a priľahlými miestnosťami na umývanie rúk personálu a na umývanie a sterilizáciu inštrumentária. Čistota ovzdušia musí zodpovedať príslušnej triede čistoty podľa rozsahu poskytovanej zdravotnej starostlivosti 4).

14. **Miestnosť pre personál** musí byť vybavená umývadlom na ruky, stolom a stoličkou.

15. **Izby pre pacientov s vlastným sociálnym zariadením** s minimálnou plochou 9 m2  pre jedno lôžko na izbe pre umiestneného pacienta 7 m2. Vybavené sú bezpečnostným vstupom (dverami a mrežou) s možnosťou vizuálneho monitorovania.

Základným vybavením izby pre umiestneného je

* V detenčnej jednotke: pevné ukotvené lôžko, pevné ukotvené police, ukotvený stôl, stolička
* V detenčno – resocializačnej jednotke: bezpečnostné lôžko, ukotvená policová skriňa, ukotvený stôl, stolička
* V resocializačnodetenčnej jednotke: ukotvené lôžko, ukotvená policová skriňa, ukotvený stôl, stolička

16. **Bezpečnostné miestnosti** určené pre umiestnených s poruchami správania podmienenými prejavmi duševnej poruchy – tieto miestnosti musia byť kontinuálne vizuálne monitorované, majú mať dostatočný vetranie a prístup denného a umelého svetla.

* Seklúzna miestnosť bez zariadenia s minimálnou plochou 7 m2 so stenami obloženými bezpečnostným obkladom. V miestnosti musí byť jednoduché sociálne zariadenie (WC) a vodovodný ventil na pitnú vodu s možnosťou umývania a pitia.
* Miestnosť určená pre fixáciu umiestneného na lôžku s pevným lôžkom s matracom a úchytmi pre izolačné popruhy.

17. **Jedálenský priestor** musí spĺňať požiadavky podľa osobitného predpisu 6).

18. **Sklad zdravotníckych pomôcok** je zariadený podľa požiadaviek a potreby a rozsahu poskytovanej zdravotnej starostlivosti. Skladovanie materiálov musí byť zabezpečené tak, aby nedošlo ku krížovej kontaminácii čistých materiálov znečistenými materiálmi 4).

19. **Sklad sterilných zdravotníckych pomôcok** je zriadený podľa požiadaviek a potreby a rozsahu poskytovanej zdravotnej starostlivosti. Skladovanie materiálov musí byť zabezpečené tak, aby nedošlo ku krížovej kontaminácii čistých materiálov znečistenými materiálmi 4).

20. **Čistiaca miestnosť a miestnosť na odkladanie prostriedkov určených na upratovanie** musí byť vybavená výlevkou s prívodom studenej pitnej vody a teplej úžitkovej vody, drezom alebo umývadlom a dezinfekčným automatom na misy a fľaše. Miestnosť na odkladanie prostriedkov na upratovanie musí byť vybavená výlevkou s prívodom studenej pitnej vody a teplej úžitkovej vody a musí byť vetraná. Steny a podlahy miestností musia mať ľahko umývateľný povrch po celom obvode najmenej do výšky 180 cm.

21. V detenčnom ústave sa zriaďujú návštevné miestnosti pre kontaktné a bezkontaktné návštevy.

22. V detenčnom ústave sa zriaďujú terapeutické miestnosti pre individuálnu a skupinovú psychoterapiu a ergoterapiu s rozmermi najmenej 3 m2 na osobu, Miestnosť pre individuálnu terapiu môže byť zriadená ako bezkontaktná s oddeleným priestorom pre umiestneného a terapeuta rozdelenými sklom a vybavenými komunikačnou technikou.

24. V detenčnom ústave sa zriaďujú vychádzkové dvorce pre spoločné vychádzky a individuálne vychádzkové dvorce pre jednu osobu s rozmermi minimálne 10 m2 na osobu.

25. Toalety pre pacientov v detenčnom ústave musia byť rozdelené podľa pohlavia zvlášť pre mužov a zvlášť pre ženy a musia byť vybavené umývadlom s prívodom studenej pitnej vody a teplej úžitkovej vody. Na toaletách musí byť zabezpečené účinné prirodzené vetranie alebo umelé vetranie a toalety musia byť prístupné aj pre pacientov s obmedzenou schopnosťou pohybu. Steny a podlahy miestností určených na osobnú hygienu pacientov musia mať ľahko umývateľný povrch po celom obvode najmenej do výšky 180 cm.

**DRUHÁ ČASŤ**

**MINIMÁLNE POŽIADAVKY NA MATERIÁLNO-TECHNICKÉ A PRÍSTROJOVÉ VYBAVENIE DETENČNÉHO ÚSTAVU**

**1. Základné materiálno-technické a prístrojové vybavenie konziliárnej ambulancie tvoria:**

1. vyšetrovacie ležadlo s výškou najmenej 60 cm,
2. umývadlo na ruky,
3. drez na umývanie pomôcok a vylievanie biologických materiálov,
4. písací stôl, stolička,
5. počítač s príslušenstvom,
6. telefón,
7. stolička pre pacienta,
8. vešiak,
9. nástenný teplomer,
10. nádoba na odpad so šliapadlom,
11. emitná miska,
12. poháriky na vodu na jednorazové použitie,
13. uzamykateľná skriňa na lieky a zdravotnícke pomôcky,
14. kartotečná uzamykateľná skriňa,
15. chladnička na liečivá~~,~~
16. osobná váha a výškomer,
17. skrinka na nástroje a pomôcky,
18. obväzový sterilný materiál a nesterilný materiál,
19. dezinfekčné prostriedky, antiseptiká, prostriedky na vyšší stupeň dezinfekcie termolabilných nástrojov a prístrojov,
20. pomôcky na odbery biologického materiálu,
21. pomôcky na podávanie liekov,
22. infúzny stojan,
23. tlakomer, fonendoskop, teplomer,
24. nábytok na vybavenie čakárne - najmenej tri stoličky,
25. liečivá v rozsahu a sortimente podľa zamerania konziliárnej ambulancie,

**2. Základné materiálno-technické a prístrojové vybavenie ambulancie v detenčnej jednotke tvoria:**

1. vyšetrovacie ležadlo s výškou najmenej 60 cm,
2. umývadlo na ruky,
3. drez na umývanie pomôcok a vylievanie biologických materiálov,
4. písací stôl, stolička,
5. počítač s príslušenstvom,
6. telefón,
7. stolička pre pacienta,
8. nádoba na odpad so šliapadlom,
9. emitná miska,
10. poháriky na vodu na jednorazové použitie,
11. osobná váha a výškomer,
12. skrinka na nástroje a pomôcky,
13. infúzny stojan,
14. tlakomer, fonendoskop, teplomer.

**3. Základné materiálno-technické a prístrojové vybavenie liečebnej jednotky tvoria:**  (ktoré môže byť z bezpečnostných dôvodov umiestnené v spoločných priestoroch a môžu slúžiť pre viacero jednotiek súčasne)

1. vyšetrovacie lôžko alebo kreslo,
2. lôžka alebo polohovateľné lôžka,
3. jedno lôžko pre osoby s obmedzenou schopnosťou pohybu vrátane antidekubitného matraca,
4. matrace,
5. zábrany na lôžka,
6. posteľná bielizeň,
7. paplóny a podušky,
8. vozík na prevoz pacientov,
9. resuscitačný set, ktorý tvoria
	1. tubus (ústny vzduchovod),
	2. ambuvak (samorozpínací dýchací vak) s tvárovými polomaskami v dvoch veľkostiach,
	3. kyslíková fľaša a redukčný ventil,
	4. kyslíková maska,
	5. odsávačka a odsávací katéter v dvoch rôznych veľkostiach
10. mobilný germicídny žiarič,
11. defibrilátor,
12. odsávačka,
13. prenosný EKG prístroj,
14. alkotest na 3,5 promile,
15. prístroj kriesiaci ručný,
16. glukomer,
17. audio súprava,
18. centrálna signalizácia, (signalizačné zariadenie - pacient - personál),
19. chladnička na lieky,
20. skrinky na lieky a špeciálne zdravotnícke pomôcky a materiál,
21. pojazdný stolík na nástroje a pomôcky,
22. infúzny stojan,
23. infúzne pumpy a dávkovače liekov,
24. kyslíková fľaša s redukčným ventilom,
25. pomôcky na odbery biologického materiálu,
26. pomôcky na podávanie liekov,
27. tlakomer,

ab) fonendoskop,

ac) teplomer,

ad) osobná váha,

ae) podložná misa,

af) močová fľaša,

ag) telefón.

**4. Základné materiálno-technické a prístrojové vybavenie zákrokovej miestnosti tvoria:**

1. polohovateľné lôžko,
2. prístroj na podávanie elektrokonvulzívnej terapie s EEG, EKG s písomným alebo elektronickým výstupom,
3. falopletyzmograf,
4. anesteziologický prístroj s monitorom EKG, pulzovej frekvencie, neinvazívneho krvného tlaku, saturácie Hb (SpO2),
5. defibrilátor s EKG monitorom,
6. chirurgické inštrumentárium podľa zamerania pracoviska,
7. resuscitačný set, ktorý tvoria:
8. sadalaryngoskopov a rôznych lyžíc, zavádzač a Magillove kliešte,
9. endotracheálne kanyly v rôznych veľkostiach, z každej veľkosti po jednom kuse,
10. T - tubus (ústny vzduchovod) v najmenej troch rôznych veľkostiach pre mužov, ženy, deti a dorast,
11. ambuvak (samorozpínací dýchací vak) s tvárovými polomaskami v dvoch veľkostiach,
12. kyslíková fľaša a redukčný ventil,
13. kyslíková maska,
14. odsávačka a odsávací katéter v dvoch rôznych veľkostiach,
15. endotracheálna trubica v dvoch rôznych veľkostiach,
16. nasogastrálna sonda v dvoch rôznych veľkostiach,
17. infúzny stojan,
18. zberné nádoby,
19. inštrumentálny stolík.

5. V rámci ústavného zariadenia je centrálny náhradný zdroj elektrickej energie.

6. Každý poskytovateľ ústavnej zdravotnej starostlivosti musí zabezpečiť pracovisko informačno - komunikačnou technológiou s pripojením na internet tak, aby systém umožňoval širokopásmový vysokorýchlostný prenos a spracovanie dát, hlasu a obrazu v elektronickej forme.

**TRETIA ČASŤ**

**MINIMÁLNE POŽIADAVKY NA PERSONÁLNE ZABEZPEČENIE DETEČNÉHO ÚSTAVU**

1. Na účely tejto vyhlášky sa dennou zmenou rozumie zmena, v ktorej sa vykonáva prevažný objem poskytovanej zdravotnej starostlivosti, a to ranná zmena v pracovných dňoch pri dvojzmennej prevádzke, trojzmennej prevádzke a nepretržitej prevádzke a denná zmena pri jednozmennej prevádzke.

2. Na účely tejto vyhlášky sa nočnou zmenou rozumejú ranná zmena v dňoch pracovného pokoja, odpoludňajšia zmena a nočná zmena vo všetkých dňoch a pohotovosť na pracovisku vo všetkých dňoch.

3. Počet pacientov na lôžku pripadajúcich na jedného zdravotníckeho pracovníka v povolaní lekár, sestra, pôrodná asistentka, fyzioterapeut, zdravotnícky asistent alebo sanitár v detenčnom ústave sa určuje osobitne pre dennú zmenu a osobitne pre nočnú zmenu.

**ODDIEL 1**

**LEKÁRI**

1. Minimálne požiadavky na personálne zabezpečenie ústavných zariadení zdravotníckymi pracovníkmi v povolaní lekár sú určené ako počet pacientov na lôžku pripadajúcich na jedného lekára v detenčnom ústave.

2. Počet pacientov na lôžku pripadajúcich na jedného lekára v detenčnom ústave v dennej zmene je 17. Z celkového počtu lekárov je v dennej zmene najmenej jeden lekár s príslušným profesijným titulom (psychiater).

3. Počet pacientov na lôžku pripadajúcich na jedného lekára s príslušným profesijným titulom v detenčnom ústave v nočnej zmene je najviac 200.

4. V minimálnych personálnych požiadavkách je zahrnuté jedno lekárske miesto vedúceho lekára detenčného ústavu s príslušným profesijným titulom.

5. Nočnú zmenu môže zabezpečovať aj lekár s profesijným titulom lekár, ak má najmenej šesťmesačnú odbornú prax a ak je v nočnej zmene zabezpečená zdravotná starostlivosť lekárom špecialistom s príslušným profesijným titulom.

**ODDIEL 2**

**SESTRY A ĎALŠÍ ZDRAVOTNÍCKI PRACOVNÍCI**

1. Minimálne požiadavky na personálne zabezpečenie detenčného ústavu pracovníkmi v povolaniach sestra, fyzioterapeut, zdravotnícky asistent alebo sanitár sú určené ako počet pacientov na lôžku pripadajúcich na jedného zdravotníckeho pracovníka v uvedených povolaniach na jednotlivé oddelenia ústavných zariadení.

2. Počet pacientov na lôžku pripadajúcich na jedného zdravotníckeho pracovníka v povolaniach sestra, zdravotnícky asistent alebo sanitár v detenčnom ústave je uvedený v bode 3. Ak sa počet pacientov na každú jednu sestru, na každého jedného zdravotníckeho asistenta alebo sanitára v každej zmene zvýši o troch pacientov, detenčný ústav zabezpečí ďalšiu sestru, ďalšieho zdravotníckeho asistenta alebo sanitára. Z celkového počtu sestier v každom detenčnom ústave je v každej zmene najmenej jedna sestra so špecializáciou s príslušným profesijným titulom.

3. Počet pacientov na lôžku pripadajúcich na jednu sestru v detenčnom ústave je v dennej zmene 10 a v nočnej zmene 18. Počet pacientov na lôžku pripadajúcich na jedného zdravotníckeho asistenta alebo sanitára v detenčnom ústave je v dennej zmene 20 a v nočnej zmene 40.

1. Vyhláška Ministerstva životného prostredia Slovenskej republiky č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie.

2.  § 20 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 140/2008 Z. z. Vyhláška Ministerstva zdravotníctva Slovenskej republiky č. 259/2008 Z. z. o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a ubytovacie zariadenia.

3. Nariadenie vlády Slovenskej republiky č. 354/2006 Z. z., ktorým sa ustanovujú požiadavky na vodu určenú na ľudskú spotrebu a kontrolu kvality vody určenej na ľudskú spotrebu.

4. Vyhláška Ministerstva zdravotníctva Slovenskej republiky č. 553/2007 Z. z., ktorou sa ustanovujú podrobnosti o požiadavkách na prevádzku zdravotníckych zariadení z hľadiska ochrany zdravia.

5. Nariadenie vlády Slovenskej republiky č. 322/2006 Z. z. o spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov.

6. Vyhláška Ministerstva zdravotníctva Slovenskej republiky č. 533/2007 Z. z. o podrobnostiach o požiadavkách na zariadenia spoločného stravovania.